ಕುಸುಮಾಳೊಂದಿಗೆ ಜಪಾನಿನತ್ತ ಡಿಟೆಕ್ಟಿವ್ ದಿವಾಕರ!

ಜಯತೀರ್ಥ ನಿರ್ದೇಶನದ ಬೆಲ್ ಬಾಟಮ್ ಈ ವರ್ಷದ ಸೂಪರ್ ಹಿಟ್ ಚಿತ್ರವಾಗಿ ದಾಖಲಾಗಿದೆ. ನೂರಾ ಇಪ್ಪತೈದು ದಿನದಾಚೆಗೆ ಪ್ರೇಕ್ಷಕರನ್ನು ಸೆಳೆಯುತ್ತಿರೋ ಅಪರೂಪದ ದಾಖಲೆಯೊಂದಕ್ಕೂ ಈ ಸಿನಿಮಾ ರೂವಾರಿಯಾಗಿದೆ. ಕೇವಲ ಕರ್ನಾಟಕ ಮಾತ್ರವಲ್ಲದೇ ವಿದೇಶದಲ್ಲಿಯೂ ಡಿಟೆಕ್ಟಿವ್ ದಿವಾಕರನ ಹವಾ ಜೋರಾಗಿಯೇ ಇದೆ. ಇದೀಗ ಜಪಾನ್ ದೇಶದಲ್ಲಿಯೂ ದಿವಾಕರ ಕಮಾಲ್ ಸೃಷ್ಟಿಸಲಿರೋ ಸುದ್ದಿಯೊಂದು ಹೊರ ಬಿದ್ದಿದೆ.

ಈ ಸುದ್ದಿಯನ್ನು ಬೆಲ್ ಬಾಟಂ ಚಿತ್ರತಂಡವೇ ಜಾಹೀರು ಮಾಡಿದೆ. ಈ ನಿಟ್ಟಿನಲ್ಲಿ ನೋಡ ಹೋದರೆ ಜಪಾನಿನಲ್ಲಿ ದಿವಾಕರನ ಮೋಡಿಗೆ ಸಕಲ ತಯಾರಿಯೂ ನಡೆದಿದೆ. ಸೆಪ್ಟೆಂಬರ್ ತಿಂಗಳಿನಲ್ಲಿ ಜಪಾನಿನಲ್ಲಿ ಬೆಲ್ ಬಾಟಂ ಚಿತ್ರ ಬಿಡುಗಡೆಯಾಗಲಿದೆ. ಜಪಾನಿನಲ್ಲಿರೋ ಕನ್ನಡಿಗರು ಈ ಚಿತ್ರಕ್ಕಾಗಿ ಬಹು ದಿನಗಳಿಂದಲೂ ಕಾತರಿಸುತ್ತಿದ್ದರು. ಇನ್ನೆರಡು ತಿಂಗಳಲ್ಲಿ ಜಪಾನ್ ಕನ್ನಡಿಗರ ಮನದಿಂಗಿತ ಸಾಕಾರಗೊಳ್ಳಲಿದೆ.

ಈಗಾಗಲೇ ಯುಎಸ್, ಸಿಂಗಾಪೂರ್, ಯುಕೆ ಮುಂತಾದೆಡೆಗಳಲ್ಲಿ ಬೆಲ್ ಬಾಟಮ್ ಚಿತ್ರ ಬಿಡುಗಡೆಯಾಗಿದೆ. ಈ ಚಿತ್ರವನ್ನು ಆ ಭಾಗದಲ್ಲಿ ನೆಲೆಸಿರುವ ಕನ್ನಡಿಗರೆಲ್ಲ ನೋಡಿ ಸಂಭ್ರಮಿಸಿದ್ದಾರೆ. ಈಗ ಕರ್ನಾಟಕದಲ್ಲಿ ನೂರಾ ಇಪ್ಪತೈದು ದಿನಗಳ ಯಶಸ್ವೀ ಯಾತ್ರೆ ಮುಗಿಸಿಕೊಂಡಿರುವ ಈ ಚಿತ್ರ ಈ ಘಳಿಗೆಯಲ್ಲಿಯೇ ಜಪಾನಿನತ್ತಲೂ ಪ್ರಯಾಣ ಬೆಳೆಸಿದೆ.

ಇದು ನಿರ್ದೇಶಕ ಜಯತೀರ್ಥ ಮತ್ತವರ ತಂಡದ ಪರಿಶ್ರಮದ ಫಲ. ಎಂಭತ್ತರ ದಶಕದ ಕಥೆಯೊಂದನ್ನು ಈ ಕಾಲಮಾನಕ್ಕೆ ತಕ್ಕಂತೆ ಕಟ್ಟಿಕೊಡುವ ಮೂಲಕ ಈ ತಂಡ ಸಾರ್ವಕಾಲಿಕ ದಾಖಲೆಯನ್ನೇ ಬರೆದಿದೆ. ಸಂಪೂರ್ಣ ಮನೋರಂಜನೆಯನ್ನೇ ಜೀವಾಳವಾಗಿಟ್ಟುಕೊಂಡು ಕಡೇ ತನಕ ಸಸ್ಪೆನ್ಸ್ ಆಗಿರುವಂಥಾ ಕಥೆಯೊಂದನ್ನು ಬೆಲ್ ಬಾಟಂ ಮೂಲಕ ಅನಾವರಣಗೊಳಿಸಲಾಗಿದೆ. ಈ ಮೂಲಕವೇ ಚಿತ್ರತಂಡ ಭರಪೂರ ಗೆಲುವನ್ನೂ ತನ್ನದಾಗಿಸಿಕೊಂಡಿದೆ.